राजीव हत्याकांड : 3 दोषियों को फांसी 9 सित. को  
पूर्व प्रधानमंत्री राजीव गांधी की हत्या मामले में मौत की सजा पाए तीन लोगों को तमिलनाडु स्थित वेल्लूर जेल में नौ सितम्बर को फांसी दी जाएगी।
पूर्व प्रधानमंत्री राजीव गांधी की हत्या मामले में मौत की सजा पाए तीन लोगों को तमिलनाडु स्थित वेल्लूर जेल में नौ सितम्बर को फांसी दी जाएगी। जेल के एक अधिकारी ने शुक्रवार को यह जानकारी दी।  जेल अधीक्षक आर. अरिवुदैनाम्बी को शुक्रवार दोपहर बाद मुरुगन, संथन और पेरारिवलन को फांसी पर लटकाने का आधिकारिक आदेश प्राप्त हुआ।  अरिवुदैनाम्बी ने बताया, "हमने दोषियों को फांसी पर लटकाए जाने वाली तिथि के बारे में सूचित कर दिया है। उन्हें नौ सितम्बर को  तड़के फांसी दी जाएगी।"  जेल अधीक्षक ने बताया कि जेल के भीतर दोषियों की गतिविधि पर अब प्रतिबंध जारी रहेगा। उन्होंने कहा, "यदि वे पुस्तकालय से किसी पुस्तक की मांग करते हैं तो उन्हें पुस्तक उनके सेल में उपलब्ध कराई जाएगी। उन्हें पुस्तकालय जाने की अनुमति नहीं होगी।" उन्होंने कहा कि दोषियों को अपने परिवार से मिलने की इजाजत होगी।  ज्ञात हो कि राष्ट्रपति प्रतिभा पाटील ने गत 11 अगस्त को इन तीनों की क्षमा याचिका खारिज कर दी थी। ये राजीव गांधी की हत्या कराने वाले आतंकवादी संगठन लिबरेशन टाइगर्स आफ तमिल ईलम (लिट्टे) से जुड़े थे।  उल्लेखनीय है कि 21 मई 1991 को चेन्नई के समीप श्रीपेरुमबुदूर की एक चुनावी रैली में एक महिला ने स्वयं को विस्फोटकों से उड़ा लिया  था और इस आत्मघाती हमले में राजीव गांधी की जान चली गई थी।